**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 200. став 9. Устава Републике Србије, којом је утврђено да кад мере којима се одступа од људских и мањинских права није прописала Народна скупштина, Влада је дужна да уредбу о мерама одступања од људских и мањинских права поднесе на потврду Народној скупштини у року од 48 сати од њеног доношења, односно чим Народна скупштина буде у могућности да се састане.

**II. РАЗЛОЗИ ЗА ДОНОШЕЊЕ ЗАКОНА**

Полазећи од оцене да ширење на територији Републике Србије заразне болести COVID-19, чију је пандемију прогласила Светска здравствена организација, представља јавну опасност која угрожава опстанак државе и њених грађана, као и од тога да Народна скупштина није била у могућности да се састане, председник Републике, председник Народне скупштине и председник Владе 15. марта 2020. године заједнички су донели Одлуку о проглашењу ванредног стања („Службени гласник РС”, број 29/20). Сагласно овлашћењу из члана 200. став 6. Устава Републике Србије, Влада је уз супотпис председника Републике, за време ванредног стања донела одређени број уредаба којима је прописала мере чије је прописивање у надлежности Народне скупштине.

С обзиром на то да је даље ширење на територији Републике Србије заразне болести COVID-19 ограничено и да се налази под контролом надлежних здравствених организација и државних органа, те да су се с тим у вези стекли услови да се Народна скупштина састане, потребно је да Народна скупштина потврди уредбе које је Влада, уз супотпис председника Републике, донела за време ванредног стања.

Имајући у виду то да су наведеним уредбама прописане мере које се прописују законом, неопходно је да се донесе закон којим ће Народна скупштина заузети став о садржини тих уредаба, односно којим ће сагласно Уставу Републике Србије потврдити те уредбе.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Основно решење у Предлогу закона састоји се у томе што се у целини потврђују све уредбе које је Влада је уз супотпис председника Републике донела за време ванредног стања (члан 1. Предлога закона).

Полазећи од уставних одредаба о ванредном стању које налажу хитност у поступању, у члану 2. Предлога закона предвиђа се ступање закона на снагу даном његовог објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства у буџету Републике Србије.

**V. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА ПО ХИТНОМ ПОСТУПКУ И СТУПАЊЕ ЗАКОНА НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Уставне одредбе о ванредном стању налажу хитност у поступању, доношењу аката и њиховом ступању на снагу, с обзиром на то да се ради о надлежности Народне скупштине коју она извршава чим је у могућности да се за време ванредног стања састане.